Frunlichenn gruss tu vor jw ersamen herenn burgermeystere vnd ratmanne, jw guttenn frunden. Jch bekenne jw dat jch habe gelygenn Albrycht Schyllinge hundert mark vnd xxxx mark, der nu todt yst. Got habe syne sele. Alzo habe ich fache dor vmb thu geschrybenn syner fruen vmb dat selbe gelt; alzo habe ich dat selbe noch nicht gekregen. Szo byt ich jw vmb holpth vnd bystandt by minenn knechte kegenn wertigenn, benempth Jens Nilsson, dat selbige gelt tho vbere kommenn jm ganczer wolmacht jn egener persone vor mynet wegenn; dat wyl ich altijt kegenn ju vorscholden wu ich kan ader mack. Liber her burgermeyster vnd radtmanne, jch habe och ffache geschribenn vmb dat gelt, dat Henrick Hennick husenn was myner fruuen muder schuldick, ij tusent mark vnd iiij hundert reinschen golden; do er der Lubischen gefangne war, dor benompthe Henrick Heninckhusenn, do gaff myner fruuenn muder dat selbige gelt vor em vth. Alzo muss ich dat selbige gelt vonn Henrick Heninck husen synenn erbenn wyder bekommen. Byt jw, liben hernn, wolt myr dorynne beholfflichenn syn, dat ich mochte dy semme geldes wyder bekommen mit recht ader wy mans dorch brengen kann; dat vorschulde ich myt jw alzyt gerne wy ich kan ader vor mach. Hyr myt sy jhr Got bevolen mit lybe vnd sele tho ewygen thytenn. Dat. Rasseburgk anno Domini 15xjx jar um am obenth sancte Olaui. Nyels Eskelsonn. Adress: Denn ersamenn getuchtigenn vnd wolwysen hern burgermeyster vnd ratmanne der stadt Reuel, sinen gutten frunden.